१० जनवरी २०२२ । मैथिली जिन्दाबाद! !
 मैथिली भाषा जनगणना मे दर्ज कराउ, संविधान मे अपन मिथिला राज्य केँ लाउ - एहि आह्वान संग मिथिला राज्य निर्माण सेना द्वारा आयोजित मिथिला पुनर्जागरण यात्रा केर दोसर चरण मे मिथिलाक एक सुप्रसिद्ध कारू खिरहर स्थान मे प्रथम दिनक विश्राम आयोजित भेल छल। एहि क्रम मे कारू बाबाक भव्य मन्दिर केर एकदम बगल सँ बहि रहल कोशीक अविरल धारा केँ भोर-साँझ आरती करबाक प्रस्ताव सेहो पारित कयल गेल रहय। आरतीक रूप मे मैथिली कवि (गीतकार) अरविन्द मिश्र नीरज केर रचित ई गीत उपलब्ध भेटल अछि। एहि आरती केँ रूपम हृदय अपन सुमधुर आवाज मे गायन कयलीह अछि। नीलम कैसेट्स दिल्ली एकर रेकर्डिंग कय रहल अछि आर ई शीघ्रहि आम श्रोता आ कोशी-श्रद्धालू लोकनि लेल उपलब्ध होयत।
 जय सुरसरि कोशी, मैया जय सुरसरि कोशी।
 अँहि गंगा अँहि यमुना सरयुग अवधेशी।
 गाधीमुनि तनया तू विश्वामित्र भगिनी।
 काश पटेरक बीच बसी, जय सदा मुक्त केशी।
 प्रण प्रबल अहाँके तोड़ि सकल नहि, कोनो पराक्रम धारी ।
 छी स्वछन्द के रोकि सकै अछि, तिहूलोक बासी।
 मकड़पृष्ठ पर राजित छी अँहा क्षिप्र गती धारी।
 क्षमा मंगै छी पद स्पर्शक हम सभ छी दोषी।
 निःसरित हिमालय सँ नित नित सिंचित करि धरती।
 अँहीक कृपासँ मुदित रहै छथि अहाँक तट बासी।
 भगवती कोशीक आरती जे कियो जन गाबय।
 आबाल वृद्ध सभ नर नारी अछि बनल दास दासी। 